text: traditionsprincippet
  
  publiceret: 2021-11-26 13:59:51+01:00
  Traditionsprincippet er det ene af to hovedprincipper, som Dansk Sprognævn skal tage hensyn til ved fastlæggelsen af den officielle retskrivning. Det andet er sprogbrugsprincippet.
  Traditionsprincippet går ud på, at der som udgangspunkt ikke ændres på stavemåden af det eksisterende ordforråd. Som følge af traditionsprincippet ændres der således heller ikke på stavemåden af ikke-lydrette ord som de, af, vejr, også, peber, mig osv. Ligeledes bevares de stumme h'er og d'er i ord som hvem, hvad, hvorfor, hveps, hjerte, hvalp, hvid, hjørne; gælde, holde, sand, jord, værd osv.
  Et element i traditionsprincippet er, at fremmedord, der er blevet almindelige i dansk, bør skrives efter de regler, der gælder for oprindelige danske ord og ældre låne- og fremmedord i dansk. Dette princip gælder først og fremmest ord fra græsk, latin og fransk. Tidligere skrev man fx liqueur, capitaine, milieu, humeur og portrait; i dag er de korrekte stavemåder likør, kaptajn, miljø, humør og portræt. Engelske låneord får derimod som hovedregel ikke en dansk stavemåde.